‘EFF het ANC nederig gemaak’Julius Malema Foto: Werner Beukes/SAPA “Ons is bly dat die EFF die eerste organisasie is om die ANC nederig te maak, die arrogantste organisasie wat gedink het hulle is geregtig op die leierskapposisie in Suid-Afrika. Die EFF het gekom en die party nederig gemaak tot op die punt waar die leierskap van die ANC rondhardloop soos afkophoenders,” het Malema gesê. “Hulle weet nie of hulle kom of gaan nie weens ons drie jaar oue organisasie. As ons organisasie dit in drie jaar kan doen, dink net wat ons kan doen vir die mense van Suid-Afrika,” het Malema tydens ŉ mediakonferensie by die Onafhanklike Verkiesingskommissie (OVK) se nasionale uitslagsentrum in Pretoria gesê. Malema het gesê hy is gelukkig met die party se uitslae in die munisipale verkiesing en dat die EFF sy se steun met 100% toegeneem het. Die EFF word tans in baie gevalle as sogenaamde koningmaker gesien in groot metro’s soos Tshwane en Johannesburg waar die ANC en DA kop aan kop is. Malema het egter bewerings dat sy party ŉ koalisie met die DA wil vorm verwerp en gesê die EFF sal met enige politieke party gesels wat aan sy party se eise sal voldoen. “Ons sal wag vir diegene wat belangstel om ons te nader en die gesprekke van daar af voortsit. Ek sou dink die mense wat die ander moet nader is diegene wat voorloop in die metro’s en nie die klein partye nie, want dit lei tot ŉ onbeheerste begeerte vir mag.” Malema het gesê hoewel die leierskap van die EFF vroeër gesê het hulle stel nie belang om ŉ koalisie met die ANC te vorm nie, die party nie “sy ore kan toedruk wanneer daar gepraat word nie aangesien ons is ŉ demokratiese samelewing verkeer”.